Polisie skiet vier transitorowers doodFoto: SAPD Vier vermeende transitorowers is doodgeskiet en nog een is in hegtenis geneem na ŉ skietgeveg met die polisie in Katlehong aan die Oos-Rand. ŉ Groep gewapende mans het Vrydagoggend op ŉ geldwa in Langlaagte toegeslaan. Die verdagtes het een van hul voertuie gebruik om die geldwa van die pad af te dwing waarna springstof gebruik is om die geldwa oop te skiet. Die verdagtes het met ŉ onbekende bedrag kontant op die vlug geslaan en die voertuig wat gebruik is om die geldwa van die pad af te dwing is in ligte laaie op die toneel gevind, het kol. Brenda Muridili, polisiewoordvoerder, gesê. ŉ Veiligheidswag het tydens die voorval ŉ kopwond opgedoen en is na ŉ hospitaal geneem vir behandeling. Foto: SAPD ŉ Span bestaande uit lede van misdaadintelligensie, die lugvleuel, spoorsnyspanne en die Ekurhuleni- en Johannesburgse metropolisie het inligting opgevolg wat hulle na ŉ huis in Katlehong gelei het. Die verdagtes het die beamptes gewaar en op hulle losgebrand. Die beamptes het teruggevuur en vier verdagtes doodgeskiet. Een verdagte is in hegtenis geneem en ŉ soektog is van stapel gestuur na die verdagtes wat daarin kon slaag om te vlug. Daar is op twee polisieradio’s, ŉ ongelisensieerde vuurwapen en twee voertuie beslag gelê. Die een voertuig is verlede maand in Katlehong gesteel en die ander twee weke gelede in Sandton. Die Valke het die ondersoek oorgeneem. Die verdagte wat in hegtenis geneem is, sal binnekort in die hof verskyn op aanklagte van moord, poging tot moord, gewapende roof, die besit van gesteelde voertuie en die besit van ŉ ongelisensieerde vuurwapen en ammunisie.